নিউরোপ্লাস্টিসিটি

**নিউরোপ্লাস্টিসিটি** যা **নিউরাল প্লাস্টিসিটি** বা কেবল **প্লাস্টিসিটি** নামেও পরিচিত, হলো নিউরাল নেটওয়ার্কের মাধ্যমে মস্তিষ্কের বৃদ্ধি ও পুনর্গঠিত হওয়ার ক্ষমতা। নিউরোপ্লাস্টিসিটি বলতে মস্তিষ্কের নিজের নিউরাল সংযোগগুলোকে পুনর্বিন্যাস এবং পুনর্গঠন করার ক্ষমতাকে বোঝায়, যার ফলে মস্তিষ্ক তার পূর্ববর্তী অবস্থার চেয়ে ভিন্নভাবে কাজ করতে ও খাপ খাইয়ে নিতে সক্ষম হয়। নতুন দক্ষতা শেখা, পরিবেশগত পরিবর্তন, আঘাত থেকে সেরে ওঠা কিংবা সংবেদনশীল বা জ্ঞানীয় ঘাটতির সাথে মানিয়ে নেওয়ার প্রতিক্রিয়ায় এই প্রক্রিয়াটি ঘটতে পারে। এই অভিযোজনযোগ্যতা মস্তিষ্কের গতিশীল এবং সতত পরিবর্তনশীল প্রকৃতিকে তুলে ধরে, যা প্রাপ্তবয়স্ক হওয়া পর্যন্তও অব্যাহত থাকে।

এই পরিবর্তনগুলো একক নিউরন পথের নতুন সংযোগ তৈরি করা থেকে শুরু করে কর্টিকাল রিম্যাপিং বা নিউরাল অসিলেশনের মতো বড় পরিসরের সামঞ্জস্যবিধান পর্যন্ত হতে পারে। নিউরোপ্লাস্টিসিটির অন্যান্য রূপের মধ্যে রয়েছে হোমোলোগাস এরিয়া অ্যাডাপ্টেশন, ক্রস মোডাল রিঅ্যাসাইনমেন্ট, ম্যাপ এক্সপ্যানশন এবং কমপেনসেটরি ম্যাসক্যারেড। নিউরোপ্লাস্টিসিটির উদাহরণগুলোর মধ্যে রয়েছে সার্কিট এবং নেটওয়ার্ক পরিবর্তন যা নতুন দক্ষতা শেখা, তথ্য অর্জন, পরিবেশগত প্রভাব, গর্ভাবস্থা, ক্যালরি গ্রহণ, অনুশীলন/প্রশিক্ষণ এবং মনস্তাত্ত্বিক চাপের ফলে ঘটে।

একসময় স্নায়ুবিজ্ঞানীরা মনে করতেন যে নিউরোপ্লাস্টিসিটি কেবল শৈশবেই ঘটে, কিন্তু বিংশ শতাব্দীর শেষের দিকে গবেষণায় দেখা যায় যে মস্তিষ্কের অনেক দিক প্রাপ্তবয়স্ক অবস্থাতেও নমনীয়তা বা প্লাস্টিসিটি প্রদর্শন করে। অবশ্য বিকাশমান মস্তিষ্ক প্রাপ্তবয়স্ক মস্তিষ্কের চেয়ে অনেক বেশি মাত্রায় প্লাস্টিসিটি দেখায়। ক্রিয়াকলাপ-নির্ভর প্লাস্টিসিটি স্বাস্থ্যকর বিকাশ, শিক্ষা, স্মৃতিশক্তি এবং মস্তিষ্কের ক্ষতি থেকে সেরে ওঠার ক্ষেত্রে তাৎপর্যপূর্ণ ভূমিকা পালন করতে পারে।

## ইতিহাস
### উৎপত্তি
১৮৯০ সালে উইলিয়াম জেমস তার *[[দ্য প্রিন্সিপলস অফ সাইকোলজি]]* গ্রন্থে আচরণের ক্ষেত্রে সর্বপ্রথম *প্লাস্টিসিটি* শব্দটি ব্যবহার করেন। তিনি এটিকে এমনভাবে বর্ণনা করেন: "একটি কাঠামো যা কোনো প্রভাবের কাছে নতি স্বীকার করার মতো যথেষ্ট দুর্বল, কিন্তু একই সাথে একেবারে ভেঙে না পড়ার মতো যথেষ্ট শক্তিশালী"। তবে *নিউরাল প্লাস্টিসিটি* শব্দটি প্রথম ব্যবহার করেন পোলিশ স্নায়ুবিজ্ঞানী জের্জি কনোরস্কি।

১৭৯৩ সালে ইতালীয় শারীরস্থানবিদ মিশেল ভিনসেঞ্জো মালাকার্নে নিউরোপ্লাস্টিসিটির স্বপক্ষে প্রারম্ভিক প্রমাণ প্রদানকারী একটি পরীক্ষা পরিচালনা করেন। তিনি প্রাণীদের জোড়ায় জোড়ায় ভাগ করেন, যার মধ্যে একজনকে দীর্ঘ সময় ধরে প্রশিক্ষণ দেওয়া হয় এবং অন্যজনকে দেওয়া হয় না। ব্যবচ্ছেদের পর মালাকার্নে আবিষ্কার করেন যে, প্রশিক্ষিত প্রাণীদের সেরিবেলাম অপ্রশিক্ষিত প্রাণীদের তুলনায় উল্লেখযোগ্যভাবে বড়। যদিও এই ফলাফলটি অত্যন্ত গুরুত্বপূর্ণ ছিল, কিন্তু কালক্রমে তা বিস্মৃতির অতলে হারিয়ে যায়। ১৮৯০ সালে উইলিয়াম জেমস তার *দ্য প্রিন্সিপলস অফ সাইকোলজিতে* এই ধারণাটি প্রস্তাব করেছিলেন যে, প্রাপ্তবয়স্ক অবস্থায় মস্তিষ্কের গঠন ও কার্যকারিতা অপরিবর্তনীয় নয়; যদিও এই ধারণাটিও দীর্ঘদিন উপেক্ষিত ছিল। ১৯৭০-এর দশক পর্যন্ত স্নায়ুবিজ্ঞানীরা বিশ্বাস করতেন যে মস্তিষ্কের গঠন ও কার্যকারিতা প্রাপ্তবয়স্ক হওয়ার পর মূলত স্থির থাকে।

১৯০০-এর দশকের শুরুর দিকে যখন মস্তিষ্ককে একটি 'অ-নবায়নযোগ্য অঙ্গ' হিসেবে মনে করা হতো, তখন প্রখ্যাত স্নায়ুবিজ্ঞানী সান্তিয়াগো রামোন ই কাহাল প্রাপ্তবয়স্ক মস্তিষ্কের গঠনে অ-রোগতাত্ত্বিক পরিবর্তন বর্ণনা করতে 'নিউরোনাল প্লাস্টিসিটি' শব্দটি ব্যবহার করেন। তার বিখ্যাত নিউরন ডকট্রিনের ওপর ভিত্তি করে কাহাল নিউরনকে স্নায়ুতন্ত্রের মৌলিক একক হিসেবে বর্ণনা করেন, যা পরবর্তীতে নিউরাল প্লাস্টিসিটি ধারণাটি বিকাশের অপরিহার্য ভিত্তি হিসেবে কাজ করে। অনেক স্নায়ুবিজ্ঞানী কেবল পেরিফেরাল স্নায়ুতন্ত্রের পুনর্জন্ম ক্ষমতা ব্যাখ্যা করতে প্লাস্টিসিটি শব্দটি ব্যবহার করতেন। কিন্তু কাহাল প্রাপ্তবয়স্ক মস্তিষ্কে (যা কেন্দ্রীয় স্নায়ুতন্ত্রের অংশ) অবক্ষয় এবং পুনর্জন্মের প্রমাণ হিসেবে প্লাস্টিসিটি শব্দটি ব্যবহার করেন। এটি ছিল বিতর্কিত, কারণ ওয়ালথার স্পিলমেয়ার এবং ম্যাক্স বিলশভস্কির মতো বিজ্ঞানীরা যুক্তি দিয়েছিলেন যে কেন্দ্রীয় স্নায়ুতন্ত্র নতুন কোষ উৎপাদন করতে পারে না।

পরবর্তীতে এই শব্দটির ব্যাপক প্রয়োগ ঘটে:
*নিউরোপ্লাস্টিসিটির কেন্দ্রীয় গুরুত্ব বিবেচনা করে, একজন বহিরাগত হয়তো ধরেই নিতে পারেন যে এর একটি সুনির্দিষ্ট সংজ্ঞা রয়েছে এবং একটি মৌলিক ও সর্বজনীন কাঠামোর ওপর ভিত্তি করে বর্তমান ও ভবিষ্যতের গবেষণাগুলো পরিচালিত হয়। কিন্তু দুঃখজনকভাবে, বাস্তবতা তা নয়। যদিও অনেক স্নায়ুবিজ্ঞানী নিউরোপ্লাস্টিসিটি শব্দটিকে একটি সাধারণ বা ছাতা পরিভাষা হিসেবে ব্যবহার করেন, কিন্তু বিভিন্ন উপ-ক্ষেত্রের গবেষকদের কাছে এর অর্থ ভিন্ন ভিন্ন... সংক্ষেপে বলতে গেলে, সর্বজনসম্মত কোনো কাঠামো বা ফ্রেমওয়ার্কের অস্তিত্ব নেই।

### গবেষণা ও আবিষ্কার
১৯২৩ সালে কার্ল ল্যাশলি রিসাস বানরদের ওপর পরীক্ষা চালিয়ে নিউরোনাল পাথের পরিবর্তন প্রদর্শন করেন, যা তিনি প্লাস্টিসিটির প্রমাণ হিসেবে উপস্থাপন করেন। এই গবেষণা এবং অন্যান্য গবেষণায় প্লাস্টিসিটির ইঙ্গিত পাওয়া সত্ত্বেও, স্নায়ুবিজ্ঞানীরা নিউরোপ্লাস্টিসিটির ধারণাটি তখন ব্যাপকভাবে গ্রহণ করেননি।

নিকোলাস রাশেভস্কির কাজ দ্বারা অনুপ্রাণিত হয়ে ১৯৪৩ সালে ম্যাককালোচ এবং পিটস 'কৃত্রিম নিউরন' এবং একটি শিক্ষণ নিয়মের প্রস্তাব করেন। এই নিয়ম অনুসারে, যখন নিউরনগুলো একই সাথে উদ্দীপিত হয়, তখন নতুন সিন্যাপস তৈরি হয়। ডোনাল্ড ও. হেব ১৯৪৯ সালে তার *[[অর্গানাইজেশন অফ বিহেভিয়ার]]* গ্রন্থে এই বিষয়টি বিস্তারিত আলোচনা করেন, যা বর্তমানে হেবিয়ান লার্নিং নামে পরিচিত।

১৯৪৫ সালে জুস্তো গঞ্জালো তার মস্তিষ্কের গতিশীলতা বা ডায়নামিকস গবেষণার ওপর ভিত্তি করে সিদ্ধান্তে আসেন যে, প্রজেকশন এরিয়াগুলোর কার্যকলাপের বিপরীতে 'কেন্দ্রীয়' কর্টিকাল ভর (যা দৃশ্য, স্পর্শ এবং শ্রবণ প্রজেকশন এরিয়া থেকে প্রায় সমদূরবর্তী) একটি "ম্যানুভারিং মাস" বা পরিচালনাকারী ভর হিসেবে কাজ করে। এটি অনির্দিষ্ট বা মাল্টিসেন্সরি প্রকৃতির এবং প্লাস্টিসিটি বৈশিষ্ট্যের মাধ্যমে স্নায়বিক উত্তেজনা বৃদ্ধি ও কার্যকলাপ পুনর্গঠন করতে সক্ষম। তিনি অভিযোজনের প্রথম উদাহরণ হিসেবে স্ট্র্যাটনের পরীক্ষাকে উল্লেখ করেন, যেখানে উল্টো চশমা পরেও সোজা দেখার ক্ষমতা তৈরি হয়। বিশেষ করে তিনি মস্তিষ্কের আঘাতপ্রাপ্ত রোগীদের কেস স্টাডি উল্লেখ করেন, যেখানে তিনি তাদের ব্যাধিতে গতিশীল ও অভিযোজিত বৈশিষ্ট্য পর্যবেক্ষণ করেন; যেমন- উল্টো উপলব্ধি বা ইনভার্টেড পারসেপশন ডিসঅর্ডার। তিনি বলেন যে, একটি প্রজেকশন এরিয়ায় সংবেদনশীল সংকেতটি কেবল একটি উল্টো ও সংকুচিত রূপরেখা হিসেবে থাকে, যা পরে কেন্দ্রীয় এলাকায় সেরিব্রাল ভরের বৃদ্ধির কারণে বিবর্ধিত হয় এবং মস্তিষ্কের প্লাস্টিসিটির প্রভাবে সর্পিল বা স্পাইরাল বৃদ্ধির মাধ্যমে পুনরায় সোজা বা রি-ইনভার্টেড হয়।

ক্যালিফোর্নিয়া বিশ্ববিদ্যালয়, বার্কলের মারিয়ান ডায়মন্ড ১৯৬৪ সালে তার গবেষণা প্রকাশের মাধ্যমে অ্যানাটমিক্যাল ব্রেইন প্লাস্টিসিটির প্রথম বৈজ্ঞানিক প্রমাণ উপস্থাপন করেন।

১৯৬০-এর দশক ও তার পরবর্তী সময়ে আরও গুরুত্বপূর্ণ প্রমাণ পাওয়া যায়, বিশেষ করে পল বাক-ই-রিটা, মাইকেল মার্জেনিচ এবং জন কাসের মতো বিজ্ঞানীদের গবেষণায়। সেই সময়ে পিটার পুটনাম এবং রবার্ট ডব্লিউ. ফুলার হেবের কাজের ওপর ভিত্তি করে 'কম্পিউটেশনাল থিওরি অফ মাইন্ডের' একটি প্রাথমিক সংস্করণের মাধ্যমে নিউরোপ্লাস্টিসিটির প্রক্রিয়াগুলো বর্ণনা করার চেষ্টা করেন।

১৯৬০-এর দশকে পল বাক-ই-রিটা এমন একটি যন্ত্র আবিষ্কার করেন যা ক্যামেরায় ধারণ করা ছবিকে কম্পনে রূপান্তর করে চেয়ারে বসানো কিছু নাবের মাধ্যমে ব্যবহারকারীর পিঠে পৌঁছে দিত। এটি 'সেন্সরি সাবস্টিটিউশন' বা সংবেদনশীল প্রতিস্থাপনের মাধ্যমে এক ধরণের দৃষ্টিশক্তির অনুভূতি তৈরি করত।

স্ট্রোক থেকে সেরে ওঠা রোগীদের ওপর গবেষণায় নিউরোপ্লাস্টিসিটির সমর্থন পাওয়া যায়; যেখানে দেখা যায় যে মস্তিষ্কের সুস্থ অংশগুলো ক্ষতিগ্রস্ত অংশের কার্যকারিতা আংশিকভাবে হলেও গ্রহণ করতে পারে। শেফার্ড আইভরি ফ্রাঞ্জ এই ক্ষেত্রে কাজ করেছিলেন।

এলিনর ম্যাগুয়ার লন্ডনের ট্যাক্সি চালকদের ওপর গবেষণা করে দেখান যে, শহরের জটিল রাস্তাঘাট মনে রাখার ফলে তাদের হিপোক্যাম্পাসের গঠনে পরিবর্তন এসেছে। সাধারণ মানুষের তুলনায় ট্যাক্সি চালকদের মস্তিষ্কে 'গ্রে ম্যাটার' বা ধূসর পদার্থের পুনর্বণ্টন লক্ষ্য করা যায়। হিপোক্যাম্পাল প্লাস্টিসিটি সংক্রান্ত এই গবেষণা কেবল বিজ্ঞানীদেরই নয়, বরং সাধারণ জনগণ ও গণমাধ্যমকেও ব্যাপকভাবে আকৃষ্ট করেছিল।

মাইকেল মার্জেনিচ তিন দশকেরও বেশি সময় ধরে নিউরোপ্লাস্টিসিটির একজন অগ্রপথিক হিসেবে কাজ করেছেন। তিনি এই ক্ষেত্রের জন্য কিছু উচ্চাভিলাষী দাবি করেছেন। যেমন,  মস্তিষ্কের ব্যায়াম সিজোফ্রেনিয়ার মতো গুরুতর রোগের চিকিৎসায় ওষুধের মতোই কার্যকর হতে পারে; প্লাস্টিসিটি জন্ম থেকে মৃত্যু পর্যন্ত বিদ্যমান থাকে; এবং জ্ঞানীয় কার্যকারিতার আমূল উন্নতি, যেমন শেখা, চিন্তা করা, উপলব্ধি করা এবং মনে রাখা, এমনকি বৃদ্ধ বয়সেও সম্ভব। ডেভিড হুবেল এবং টরস্টেন উইসেল বিড়ালছানাদের ওপর পরীক্ষা চালিয়ে এক যুগান্তকারী আবিষ্কার করেন যা মার্জেনিচের কাজকে প্রভাবিত করে। পরীক্ষায় একটি চোখ সেলাই করে বন্ধ রাখা হয় এবং কর্টিকাল ব্রেইন ম্যাপ রেকর্ড করা হয়। দেখা যায়, বন্ধ চোখের সাথে সম্পর্কিত মস্তিষ্কের অংশটি অলস বসে থাকেনি; বরং এটি খোলা চোখ থেকে দৃশ্যমান তথ্য প্রক্রিয়া করছে। যেন মস্তিষ্ক তার 'কর্টিকাল রিয়েল এস্টেট' বা মূল্যবান জায়গা নষ্ট করতে চায়নি এবং নিজেকে নতুন করে বিন্যাস করার উপায় খুঁজে নিয়েছে।

এটি ক্রিটিক্যাল পিরিয়ড বা সংবেদনশীল সময়ে নিউরোপ্লাস্টিসিটির ইঙ্গিত দেয়। তবে মার্জেনিচ যুক্তি দেন যে ক্রিটিক্যাল পিরিয়ডের পরেও নিউরোপ্লাস্টিসিটি ঘটতে পারে। ক্লিনটন উসলির সাথে পোস্টডক্টরাল গবেষণার সময় তিনি প্রথম প্রাপ্তবয়স্ক প্লাস্টিসিটির মুখোমুখি হন। তারা একটি পেরিফেরাল নার্ভ কেটে পুনরায় জোড়া লাগিয়ে মস্তিষ্কে কী ঘটে তা পর্যবেক্ষণ করেন। দেখা যায়, মস্তিষ্কের যে 'হ্যান্ড ম্যাপ' বা হাতের মানচিত্র এলোমেলো হয়ে যাওয়ার কথা ছিল, তা প্রায় স্বাভাবিক অবস্থায় ফিরে এসেছে। মার্জেনিচ বলেন, "যদি অস্বাভাবিক ইনপুটের প্রতিক্রিয়ায় ব্রেইন ম্যাপ তার গঠন স্বাভাবিক করতে পারে, তবে আমাদের জন্মগতভাবে 'হার্ডওয়্যারড সিস্টেম' বা স্থির মস্তিষ্কের ধারণাটি ভুল ছিল। মস্তিষ্ককে অবশ্যই নমনীয় বা প্লাস্টিক হতে হবে।" ২০১৬ সালে নিউরোপ্লাস্টিসিটির যান্ত্রিকতা আবিষ্কারের জন্য তিনি নিউরোসায়েন্সে কাভলি পুরস্কার লাভ করেন।

## নিউরোবায়োলজি
নিউরোপ্লাস্টিসিটি ঘটার পেছনে জৈবিক প্রক্রিয়াগুলো নিয়ে বিভিন্ন ধারণা ও তত্ত্ব রয়েছে। এর মূলে রয়েছে সিন্যাপস এবং নিউরনের কার্যকারিতার ওপর ভিত্তি করে সংযোগের পরিবর্তন। এটি সর্বজনস্বীকৃত যে নিউরোপ্লাস্টিসিটি বিভিন্ন রূপে ঘটে এবং এটি বিভিন্ন জৈবিক পথের ফলাফল। সিগন্যালিং ক্যাসকেড বা সংকেত প্রবাহের মাধ্যমে জিনের প্রকাশে পরিবর্তন আসে, যা নিউরোনাল পরিবর্তনের দিকে নিয়ে যায় এবং শেষ পর্যন্ত নিউরোপ্লাস্টিসিটি ঘটায়।

মস্তিষ্কের নিউরাল নেটওয়ার্ক পরিবর্তনের অন্তর্নিহিত জৈবিক প্রক্রিয়ায় আরও বেশ কিছু উপাদানের ভূমিকা রয়েছে বলে মনে করা হয়। এর মধ্যে রয়েছে ফসফোরাইলেশনের মাধ্যমে সিন্যাপস নিয়ন্ত্রণ, প্রদাহ এবং ইনফ্ল্যামেটরি সাইটোকাইনের ভূমিকা, বিসিএল-২ প্রোটিন এবং নিউরোট্রফিনস, মাইটোকন্ড্রিয়ার মাধ্যমে শক্তি উৎপাদন, এবং অ্যাসিটাইলকোলিন।

জে.টি. ওয়াল এবং জে. জু নিউরোপ্লাস্টিসিটির অন্তর্নিহিত প্রক্রিয়াগুলো চিহ্নিত করেছেন। কর্টিকাল পুনর্গঠন হঠাৎ করে ঘটে না; বরং এটি প্রক্রিয়াকরণের প্রতিটি স্তরে ঘটে এবং এর ফলেই সেরিব্রাল কর্টেক্সে ম্যাপের পরিবর্তন পরিলক্ষিত হয়।
## প্রকারভেদ

ক্রিস্টোফারশ এবং জিল ম্যাকইচর্ন "নিউরোপ্লাস্টিসিটির একটি তত্ত্বের দিকে" গ্রন্থে উল্লেখ করেছেন যে, নিউরোপ্লাস্টিসিটি অধ্যয়নের বিভিন্ন কাঠামো এবং ব্যবস্থাকে সমন্বিত করতে পারে এমন কোনো সর্বজনীন তত্ত্ব নেই। তবে গবেষকরা প্রায়শই নিউরোপ্লাস্টিসিটিকে "স্নায়ুতন্ত্রের গঠন এবং কার্যকারিতা সম্পর্কিত অভিযোজিত পরিবর্তন করার ক্ষমতা" হিসেবে বর্ণনা করেন। একইভাবে, প্রায়শই দুই ধরনের নিউরোপ্লাস্টিসিটি নিয়ে আলোচনা করা হয়: কাঠামোগত নিউরোপ্লাস্টিসিটি এবং কার্যকরী বা ফাংশনাল নিউরোপ্লাস্টিসিটি।

### কাঠামোগত নিউরোপ্লাস্টিসিটি

কাঠামোগত প্লাস্টিসিটি প্রায়শই মস্তিষ্কের নিউরোনাল সংযোগ পরিবর্তন করার ক্ষমতা হিসেবে বোঝা হয়। মস্তিষ্কে গ্রে ম্যাটার বা ধূসর পদার্থের অনুপাত বা সিন্যাপটিক শক্তির পরিবর্তনকে কাঠামোগত নিউরোপ্লাস্টিসিটির উদাহরণ হিসেবে বিবেচনা করা হয়। এই ধরণের নিউরোপ্লাস্টিসিটিতে প্রায়ই মস্তিষ্কের অ্যানাটমিক্যাল বা কাঠামোগত পুনর্গঠনের ওপর বিভিন্ন অভ্যন্তরীণ বা বাহ্যিক উদ্দীপকের প্রভাব নিয়ে গবেষণা করা হয়। এই ধরণের নিউরোপ্লাস্টিসিটির ওপর ভিত্তি করে কেন্দ্রীয় স্নায়ুতন্ত্রে প্রতিনিয়ত নতুন নিউরন তৈরি হয় এবং সংযুক্ত হয়। গবেষকরা বর্তমানে মানুষের মস্তিষ্কের কাঠামোগত পরিবর্তন অধ্যয়নের জন্য একাধিক ক্রস-সেকশনাল ইমেজিং পদ্ধতি (যেমন- চৌম্বকীয় অনুরণন প্রতিচ্ছবি (এমআরআই), কম্পিউটারাইজড টমোগ্রাফি (সিটি)) ব্যবহার করেন। বর্তমান একাডেমিক পরিমণ্ডলে স্নায়ুবিজ্ঞানের ক্ষেত্রে কাঠামোগত নিউরোপ্লাস্টিসিটি নিয়েই সবচেয়ে বেশি গবেষণা হচ্ছে। মানুষের ক্ষেত্রে প্রাপ্তবয়স্কদের নিউরোজেনেসিস বা নতুন নিউরন তৈরির বিষয়টি "বিশ্বাসযোগ্যভাবে প্রমাণিত হয়নি"।

### কার্যকরী বা ফাংশনাল নিউরোপ্লাস্টিসিটি

ফাংশনাল প্লাস্টিসিটি বলতে মস্তিষ্কের নিউরনের নেটওয়ার্কের কার্যকরী বৈশিষ্ট্য পরিবর্তন এবং অভিযোজিত করার ক্ষমতাকে বোঝায়। এটি চারটি পরিচিত উপায়ে ঘটতে পারে:

*১. সমসংস্থ এলাকার অভিযোজন
*২. ম্যাপ বা মানচিত্র সম্প্রসারণ 
*৩. ক্রস-মডেল রিঅ্যাসাইনমেন্ট 
*৪. ক্ষতিপূরণমূলক ছদ্মবেশ 

#### সমসংস্থ এলাকার অভিযোজন
সমসংস্থ এলাকার অভিযোজন হলো মস্তিষ্কের বিপরীত গোলার্ধের একটি সমসংস্থ অঞ্চল দ্বারা নির্দিষ্ট কোনো জ্ঞানীয় প্রক্রিয়ার দায়িত্ব গ্রহণ। উদাহরণস্বরূপ, সমসংস্থ এলাকার অভিযোজনের মাধ্যমে একটি জ্ঞানীয় কাজ মস্তিষ্কের ক্ষতিগ্রস্ত অংশ থেকে মস্তিষ্কের বিপরীত দিকের সমসংস্থ এলাকায় স্থানান্তরিত হয়। এটি এক ধরণের ফাংশনাল নিউরোপ্লাস্টিসিটি যা সাধারণত প্রাপ্তবয়স্কদের চেয়ে শিশুদের ক্ষেত্রে বেশি ঘটে।

#### ম্যাপ বা মানচিত্র সম্প্রসারণ
ম্যাপ সম্প্রসারণে, নির্দিষ্ট জ্ঞানীয় কাজের সাথে সম্পর্কিত কর্টিকাল ম্যাপ বা মানচিত্রগুলি উদ্দীপকের ঘন ঘন সংস্পর্শে আসার কারণে প্রসারিত হয়। পরীক্ষার মাধ্যমে ম্যাপ সম্প্রসারণ প্রমাণিত হয়েছে; স্থানিক পথ বা রুট শেখার ক্ষেত্রে মস্তিষ্কের কার্যকরী সংযোগের ওপর ঘন ঘন উদ্দীপকের প্রভাব পর্যবেক্ষণ করা হয়েছে।

#### ক্রস-মডেল রিঅ্যাসাইনমেন্ট
ক্রস-মডেল রিঅ্যাসাইনমেন্টের ক্ষেত্রে মস্তিষ্কের এমন একটি অঞ্চলে নতুন ইনপুট সংকেত গ্রহণ করা হয়, যা তার ডিফল্ট বা স্বাভাবিক ইনপুট থেকে বঞ্চিত হয়েছে।

#### ক্ষতিপূরণমূলক ছদ্মবেশ
ক্ষতিপূরণমূলক ছদ্মবেশের মাধ্যমে ফাংশনাল প্লাস্টিসিটি তখন ঘটে যখন কোনো বৈকল্যের কারণে প্রাথমিক প্রক্রিয়াটি অনুসরণ করা সম্ভব হয় না এবং ইতিমধ্যে প্রতিষ্ঠিত কোনো জ্ঞানীয় কাজের জন্য ভিন্ন জ্ঞানীয় প্রক্রিয়া ব্যবহার করা হয়।

ফাংশনাল নিউরোপ্লাস্টিসিটির সাথে সম্পর্কিত মস্তিষ্কের পরিবর্তনগুলো দুটি ভিন্ন ধরণের ঘটনার প্রতিক্রিয়ায় ঘটতে পারে:

*স্মৃতি অর্জনের জন্য পূর্ববর্তী কার্যকলাপ (ক্রিয়াকলাপ-নির্ভর প্লাস্টিসিটি) অথবা

*কোনো রোগতাত্ত্বিক ঘটনা বা ক্ষতির ক্ষতিপূরণের জন্য নিউরনের ত্রুটি বা ক্ষতির প্রতিক্রিয়া (কু-অভিযোজিত প্লাস্টিসিটি)

পরেরটির ক্ষেত্রে আচরণগত বা শারীরবৃত্তীয় প্রক্রিয়া পুনরুদ্ধারের চাহিদার ওপর ভিত্তি করে মস্তিষ্কের এক অংশের কার্যকারিতা অন্য অংশে স্থানান্তরিত হয়। ক্রিয়াকলাপ-নির্ভর প্লাস্টিসিটির শারীরবৃত্তীয় রূপগুলোর মধ্যে যেগুলো সিন্যাপসের সাথে জড়িত সেগুলোকে সিন্যাপটিক প্লাস্টিসিটি বলা হয়। সিন্যাপসের শক্তিশালীকরণ বা দুর্বল হওয়ার ফলে নিউরনের ফায়ারিং রেট বা উদ্দীপনা প্রেরণের হার যথাক্রমে বৃদ্ধি বা হ্রাস পায়; একে লং-টার্ম পোটেনশিয়েশন (এলটিপি) এবং লং-টার্ম ডিপ্রেশন (এলটিডি) বলা হয়। এগুলোকে স্মৃতির সাথে সম্পর্কিত সিন্যাপটিক প্লাস্টিসিটির উদাহরণ হিসেবে বিবেচনা করা হয়। সেরিবেলাম হলো এমন একটি সাধারণ গঠন যেখানে এলটিপি/এলটিডি এবং সার্কিট্রির মধ্যে রিডান্ডেন্সি বা পুনরাবৃত্তির সংমিশ্রণ থাকে, যা বিভিন্ন স্থানে প্লাস্টিসিটির সুযোগ করে দেয়। সাম্প্রতিককালে এটি আরও স্পষ্ট হয়েছে যে সিন্যাপটিক প্লাস্টিসিটি নিউরনের অভ্যন্তরীণ উদ্দীপনা জড়িত এমন আরেকটি ক্রিয়াকলাপ-নির্ভর প্লাস্টিসিটির রূপ দ্বারা পরিপূরক হতে পারে, যাকে অভ্যন্তরীণ প্লাস্টিসিটি বলা হয়। হোমিওস্ট্যাটিক প্লাস্টিসিটির বিপরীতে এটি একটি নেটওয়ার্কের মধ্যে নিউরনের সামগ্রিক কার্যকলাপ বজায় রাখে না, তবে স্মৃতি এনকোড বা সংরক্ষণে অবদান রাখে। এছাড়াও, অনেক গবেষণায় ব্রেইন নেটওয়ার্কের স্তরে ফাংশনাল নিউরোপ্লাস্টিসিটির ইঙ্গিত পাওয়া গেছে, যেখানে প্রশিক্ষণ কার্যকরী সংযোগের শক্তি পরিবর্তন করে। যদিও একটি সাম্প্রতিক গবেষণায় আলোচনা করা হয়েছে যে এই পর্যবেক্ষিত পরিবর্তনগুলো সরাসরি নিউরোপ্লাস্টিসিটির সাথে সম্পর্কিত নাও হতে পারে, কারণ এগুলো ব্রেইন নেটওয়ার্কের পুনর্গঠনের পদ্ধতিগত প্রয়োজনীয়তা থেকে উদ্ভূত হতে পারে।

## প্রয়োগ ও উদাহরণ

প্রাপ্তবয়স্ক মস্তিষ্ক সম্পূর্ণভাবে নির্দিষ্ট নিউরোনাল সার্কিট দ্বারা "হার্ডওয়ার" বা স্থায়ীভাবে সংযুক্ত নয়। প্রশিক্ষণ এবং আঘাতের প্রতিক্রিয়ায় কর্টিকাল এবং সাবকর্টিক্যাল নিউরোনাল সার্কিটগুলোর পুনরায় সংযোগ বা রি-ওয়্যারিং হওয়ার অনেক উদাহরণ রয়েছে।

মস্তিষ্কের সিন্যাপটিক নেটওয়ার্কগুলোর সক্রিয় এবং অভিজ্ঞতা-নির্ভর পুনর্গঠনের প্রচুর প্রমাণ রয়েছে, যার মধ্যে সেরিব্রাল কর্টেক্সসহ একাধিক আন্তঃসম্পর্কিত কাঠামো জড়িত। আণবিক এবং আল্ট্রাস্ট্রাকচারাল স্তরে এই প্রক্রিয়াটি কীভাবে ঘটে তার সুনির্দিষ্ট বিবরণ বর্তমান স্নায়ুবিজ্ঞান গবেষণার অন্যতম বিষয়। অভিজ্ঞতা কীভাবে মস্তিষ্কের সিন্যাপটিক সংগঠনকে প্রভাবিত করতে পারে, তা জেনারেল থিওরি অফ মাইন্ড এবং নিউরাল ডারউইনিজম সহ মস্তিষ্কের কার্যকারিতা সংক্রান্ত বেশ কয়েকটি তত্ত্বের ভিত্তি। অমেরুদণ্ডী প্রাণী মডেল যেমন *[[অ্যাপ্লাইসিয়া]]তে* ক্লাসিক্যাল কন্ডিশনিং গবেষণায় দেখা গেছে যে সিন্যাপটিক গঠন ও কার্যকারিতার অভিজ্ঞতা-চালিত পরিবর্তন স্মৃতি এবং শিখন তত্ত্বের কেন্দ্রবিন্দুতে রয়েছে।

প্রমাণ পাওয়া গেছে যে প্রাপ্তবয়স্ক ইঁদুরের মস্তিষ্কে নিউরোজেনেসিস (মস্তিষ্কের কোষের জন্ম) ঘটে এবং এই পরিবর্তনগুলো বার্ধক্য পর্যন্ত স্থায়ী হতে পারে। নিউরোজেনেসিসের প্রমাণ মূলত হিপোক্যাম্পাস এবং অলফ্যাক্টরি বাল্বে  সীমাবদ্ধ, তবে গবেষণায় দেখা গেছে যে সেরিবেলামসহ মস্তিষ্কের অন্যান্য অংশও এতে জড়িত থাকতে পারে। তবে, প্রতিষ্ঠিত সার্কিটগুলোতে নতুন নিউরনের সংযুক্তির ফলে কী পরিমাণ রি-ওয়্যারিং ঘটে তা জানা যায়নি, এবং এই রি-ওয়্যারিং হয়তো কার্যকারিতার দিক থেকে অতিরিক্ত বা রিডান্ডেন্ট হতে পারে।
### মস্তিষ্কের ক্ষতির চিকিৎসা

নিউরোপ্লাস্টিসিটির একটি আশ্চর্যজনক ফলাফল হলো যে, একটি নির্দিষ্ট কাজের সাথে সম্পর্কিত মস্তিষ্কের কার্যকলাপ অন্য কোনো স্থানে স্থানান্তরিত হতে পারে; এটি স্বাভাবিক অভিজ্ঞতার ফলেও হতে পারে, আবার মস্তিষ্কের আঘাত থেকে সেরে ওঠার প্রক্রিয়ার অংশ হিসেবেও ঘটতে পারে। নিউরোপ্লাস্টিসিটি হলো সেই মৌলিক বিষয় যা অর্জিত মস্তিষ্কের ক্ষতি বা 'অ্যাকোয়ার্ড ব্রেইন ইনজুরি'-র চিকিৎসার বৈজ্ঞানিক ভিত্তি প্রদান করে। আঘাতের ফলে সৃষ্ট কার্যকরী সমস্যাগুলো সমাধানের জন্য পুনর্বাসন পদ্ধতির অধীনে লক্ষ্যভিত্তিক ও অভিজ্ঞতা-নির্ভর থেরাপিউটিক প্রোগ্রাম ব্যবহার করা হয়।

স্ট্রোক-পরবর্তী ফিজিক্যাল থেরাপির মাধ্যমে রোগীদের কার্যকারিতা পুনরুদ্ধারের উন্নতি ব্যাখ্যা করার জন্য নিউরোপ্লাস্টিসিটি তত্ত্বটি দিন দিন জনপ্রিয় হচ্ছে। যেসব পুনর্বাসন কৌশলের পেছনে কর্টিকাল পুনর্গঠনের প্রমাণ রয়েছে তার মধ্যে রয়েছে, কনস্ট্রেইন্ট-ইনডিউসড মুভমেন্ট থেরাপি, ফাংশনাল ইলেকট্রিক্যাল স্টিমুলেশন, বডি-ওয়েট সাপোর্টেড ট্রেডমিল ট্রেনিং এবং ভার্চুয়াল রিয়েলিটি থেরাপি। রোবোটিক পুনর্বাসন বা রোবট-সহায়তাকারী থেরাপি একটি উদীয়মান কৌশল, যা নিউরোপ্লাস্টিসিটির মাধ্যমে কাজ করে বলে ধারণা করা হয়; যদিও এই পদ্ধতির মাধ্যমে পরিবর্তনের সুনির্দিষ্ট প্রক্রিয়া নির্ধারণের জন্য বর্তমানে পর্যাপ্ত প্রমাণের অভাব রয়েছে।

একটি গবেষণা দল মস্তিষ্কে আঘাতপ্রাপ্ত রোগীদের চিকিৎসায় প্রোজেস্টেরন ইনজেকশনের মাত্রা বৃদ্ধি করে একটি পদ্ধতি উদ্ভাবন করেছে। "ট্রমাটিক বা আঘাতজনিত মস্তিষ্কের ক্ষতি (টিবিআই) এবং স্ট্রোকের পরে প্রোজেস্টেরন প্রয়োগ এডিমা বা শোথ, প্রদাহ এবং নিউরোনাল কোষের মৃত্যু হ্রাস করে এবং স্থানিক স্মৃতি ও সংবেদনশীল-সঞ্চালন ক্ষমতা পুনরুদ্ধারে সহায়তা করে।" একটি ক্লিনিক্যাল ট্রায়ালে দেখা গেছে, গুরুতরভাবে আহত একদল রোগীর ওপর তিন দিন ধরে প্রোজেস্টেরন ইনজেকশন প্রয়োগের ফলে মৃত্যুহার ৬০% হ্রাস পেয়েছে। তবে, ২০১৪ সালে *[[দ্য নিউ ইংল্যান্ড জার্নাল অফ মেডিসিন]]ে* প্রকাশিত একটি গবেষণায়, যেখানে ৮৮২ জন রোগীর ওপর এনআইএইচ তহবিলপুষ্ট ফেজ-থ্রি মাল্টি-সেন্টার ক্লিনিক্যাল ট্রায়াল চালানো হয়েছিল, দেখা গেছে যে, তীব্র আঘাতজনিত মস্তিষ্কের ক্ষতির চিকিৎসায় প্লাসিবোর তুলনায় প্রোজেস্টেরন হরমোন রোগীদের জন্য উল্লেখযোগ্য কোনো বাড়তি সুবিধা প্রদান করে না।

### বাইনোকুলার ভিশন বা দ্বিনেত্র দৃষ্টি
কয়েক দশক ধরে গবেষকরা ধারণা করতেন যে, মানুষকে শৈশবেই বাইনোকুলার ভিশন বা দ্বিনেত্র দৃষ্টি, বিশেষ করে স্টেরিওপসিস বা গভীরতা উপলব্ধির ক্ষমতা অর্জন করতে হবে; নতুবা তারা কখনোই তা অর্জন করতে পারবে না। তবে সাম্প্রতিক বছরগুলোতে অ্যামব্লায়োপিয়া (অলস চোখ), কনভারজেন্স ইনসাফিসিয়েন্সি বা চোখের সমন্বয়হীনতা এবং অন্যান্য স্টেরিও ভিশন সমস্যায় আক্রান্ত ব্যক্তিদের দৃষ্টিশক্তির উন্নতি নিউরোপ্লাস্টিসিটির অন্যতম প্রধান উদাহরণ হয়ে উঠেছে। বাইনোকুলার ভিশন বা দ্বিনেত্র দৃষ্টির উন্নতি এবং স্টেরিওপসিস পুনরুদ্ধার এখন বৈজ্ঞানিক ও ক্লিনিক্যাল গবেষণার একটি সক্রিয় ক্ষেত্র।

### ফ্যান্টম লিম্ব বা ভৌতিক অঙ্গ
থাম্ব|ডানে|২০০পিক্সেল|মিরর বক্স বা আয়না বাক্সের একটি ব্যাখ্যামূলক চিত্র। রোগী তার অক্ষত হাতটি বাক্সের এক পাশে এবং কেটে ফেলা হাতের অংশটি অন্য পাশে রাখেন। আয়নার কারণে রোগী অক্ষত হাতটির প্রতিফলন এমন জায়গায় দেখেন যেখানে তার হারানো হাতটি থাকার কথা (কম কনট্রাস্টে দেখানো হয়েছে)। ফলে রোগী যখন তার ভালো হাতটি নাড়ান, তখন তিনি একটি কৃত্রিম ভিজ্যুয়াল ফিডব্যাক বা দৃশ্যমান সংকেত পান যে তার হারানো বা "পুনরুজ্জীবিত" হাতটি নড়ছে।

ফ্যান্টম লিম্ব বা ভৌতিক অঙ্গ অনুভূতির ক্ষেত্রে, একজন ব্যক্তি তার শরীরের এমন একটি অংশে ব্যথা বা সংবেদন অনুভব করেন যা কেটে ফেলা হয়েছে। এটি অদ্ভুত হলেও বেশ সাধারণ একটি ঘটনা; অঙ্গচ্ছেদ হওয়া ৬০-৮০% মানুষের ক্ষেত্রে এটি ঘটে থাকে। এর একটি ব্যাখ্যা নিউরোপ্লাস্টিসিটির ধারণার ওপর ভিত্তি করে দেওয়া হয়। ধারণা করা হয় যে, পোস্টসেন্ট্রাল জাইরাসে অবস্থিত কর্টিকাল ম্যাপে অপসারিত অঙ্গের সাথে সম্পর্কিত এলাকাটি তার আশেপাশের এলাকার সাথে সংযুক্ত হয়ে পড়ে। এর ফলে কর্টেক্সের ওই নির্দিষ্ট অংশের কার্যকলাপ ভুলভাবে ব্যাখ্যা করা হয়, যেন তা অপসারিত অঙ্গ থেকেই আসছে।

ফ্যান্টম লিম্ব অনুভূতি এবং নিউরোপ্লাস্টিসিটির সম্পর্কটি বেশ জটিল। ১৯৯০-এর দশকের শুরুতে ভি.এস. রামচন্দ্রন তত্ত্ব দিয়েছিলেন যে ফ্যান্টম লিম্ব হলো কর্টিকাল রিম্যাপিং-এর ফলাফল। তবে ১৯৯৫ সালে হার্টা ফ্লোর এবং তার সহকর্মীরা প্রমাণ করেন যে কর্টিকাল রিম্যাপিং কেবল সেই রোগীদের ক্ষেত্রেই ঘটে যাদের ফ্যান্টম পেইন বা ভৌতিক ব্যথা রয়েছে। তার গবেষণা দেখিয়েছে যে ফ্যান্টম লিম্ব পেইন (রেফারড সেনসেশন বা অন্য স্থানের অনুভূতি নয়) হলো কর্টিকাল পুনর্গঠনের প্রত্যক্ষ ফলাফল। এই ঘটনাকে কখনও কখনও ম্যালএডাপটিভ বা কু-অভিযোজিত প্লাস্টিসিটি বলা হয়।

২০০৯ সালে লরিমার মোজলে এবং পিটার ব্রুগার একটি পরীক্ষা পরিচালনা করেন, যেখানে তারা হাত হারানো ব্যক্তিদের ভিজ্যুয়াল ইমেজেরি বা দৃশ্যকল্প ব্যবহার করে তাদের ফ্যান্টম লিম্বকে অসম্ভব ভঙ্গিতে বাঁকানোর জন্য উৎসাহিত করেন। সাতজন অংশগ্রহণকারীর মধ্যে চারজনই ফ্যান্টম লিম্বের অসম্ভব নড়াচড়া করতে সক্ষম হন। এই পরীক্ষাটি ইঙ্গিত দেয় যে, অংশগ্রহণকারীরা তাদের ফ্যান্টম লিম্বের নিউরাল রিপ্রেজেন্টেশন বা স্নায়বিক প্রতিচ্ছবি পরিবর্তন করতে পেরেছিলেন এবং শরীর থেকে কোনো ফিডব্যাক ছাড়াই অসম্ভব নড়াচড়া করার জন্য প্রয়োজনীয় মোটর কমান্ড তৈরি করতে পেরেছিলেন।

### দীর্ঘস্থায়ী ব্যথা

যারা দীর্ঘস্থায়ী ব্যথায় ভোগেন, তারা শরীরের এমন সব স্থানে দীর্ঘক্ষণ ব্যথা অনুভব করেন যা আগে আহত হয়েছিল কিন্তু বর্তমানে সুস্থ। এই ঘটনাটি নিউরোপ্লাস্টিসিটির সাথে সম্পর্কিত, কারণ এখানে স্নায়ুতন্ত্রের (পেরিফেরাল এবং সেন্ট্রাল উভয় স্তরেই) একটি ভুল বা কু-অভিযোজিত পুনর্গঠন ঘটে। টিস্যু বা কলা ক্ষতিগ্রস্ত হওয়ার সময় নোক্সিয়াস স্টিমুলাই এবং প্রদাহ পেরিফেরি থেকে কেন্দ্রীয় স্নায়ুতন্ত্রে নোসিসেপ্টিভ ইনপুট বাড়িয়ে দেয়। পেরিফেরি থেকে দীর্ঘায়িত নোসিসেপশন কর্টিকাল স্তরে একটি নিউরোপ্লাস্টিক প্রতিক্রিয়া তৈরি করে, যা ব্যথাজুক্ত স্থানের জন্য সোমাটোটপিক সংগঠন পরিবর্তন করে এবং কেন্দ্রীয় সংবেদনশীলতা বা সেন্ট্রাল সেনসিটাইজেশন ঘটায়। উদাহরণস্বরূপ, যাঁরা জটিল আঞ্চলিক ব্যথা সিনড্রোম বা কমপ্লেক্স রিজিওনাল পেইন সিনড্রোমে ভোগেন, তাদের মস্তিষ্কে হাতের কর্টিকাল সোমাটোটপিক উপস্থাপনা সংকুচিত হয়ে যায় এবং হাত ও মুখের মধ্যবর্তী দূরত্ব কমে যায়। এছাড়া, দীর্ঘস্থায়ী ব্যথা মস্তিষ্কের সামগ্রিক গ্রে ম্যাটার বা ধূসর পদার্থের আয়তন উল্লেখযোগ্যভাবে কমিয়ে দেয়, বিশেষ করে প্রিফ্রন্টাল কর্টেক্স এবং ডান থ্যালামাসে । তবে চিকিৎসার পর কর্টিকাল পুনর্গঠন এবং গ্রে ম্যাটারের আয়তনের এই অস্বাভাবিকতাগুলো, সেই সাথে ব্যথার উপসর্গগুলোও সমাধান হয়ে যায়। ফ্যান্টম লিম্ব পেইন, দীর্ঘস্থায়ী পিঠের ব্যথা এবং কার্পাল টানেল সিনড্রোমের ক্ষেত্রেও একই রকম ফলাফল পাওয়া গেছে।
### ধ্যান বা মেডিটেশন

বেশ কিছু গবেষণায় দেখা গেছে যে, ধ্যানের অভ্যাস বা মেডিটেশন মস্তিষ্কের কর্টিকাল পুরুত্ব বা গ্রে ম্যাটারের ঘনত্ব বৃদ্ধি করতে পারে। এটি প্রমাণ করার জন্য অন্যতম বিখ্যাত গবেষণাটি ২০০০ সালে হার্ভার্ড বিশ্ববিদ্যালয়ের সারা লাজারের নেতৃত্বে পরিচালিত হয়েছিল। উইসকনসিন বিশ্ববিদ্যালয়ের স্নায়ুবিজ্ঞানী রিচার্ড ডেভিডসন দালাই লামার সহযোগিতায় মস্তিষ্কের ওপর ধ্যানের প্রভাব নিয়ে বেশ কিছু পরীক্ষা-নিরীক্ষা করেছেন। তার গবেষণার ফলাফল ইঙ্গিত দেয় যে, ধ্যান মস্তিষ্কের সেইসব অঞ্চলের ভৌত গঠনে পরিবর্তন আনতে পারে যা মনোযোগ, উদ্বেগ, বিষণ্নতা, ভয়, রাগ এবং সহানুভূতির সাথে সম্পর্কিত। এমনকি শরীরের নিজস্ব নিরাময় ক্ষমতার সাথেও এটি যুক্ত।

### শিল্পকলার সম্পৃক্ততা ও আর্ট থেরাপি
গবেষণায় যথেষ্ট প্রমাণ মিলেছে যে, একটি থেরাপিউটিক বা নিরাময়মূলক পরিবেশে শিল্পকলার সাথে যুক্ত থাকলে মস্তিষ্কের নিউরাল নেটওয়ার্ক সংযোগে পরিবর্তন আসে এবং জ্ঞানীয় নমনীয়তা বৃদ্ধি পায়। ২০১৩ সালের একটি গবেষণায় গবেষকরা প্রমাণ পেয়েছেন যে, দীর্ঘমেয়াদী ও নিয়মিত শিল্পকলা চর্চা (যেমন: বাদ্যযন্ত্র অনুশীলন, উদ্দেশ্যপূর্ণ চিত্রাঙ্কন ইত্যাদি) মস্তিষ্কের স্বতঃস্ফূর্ত কার্যকলাপের নিউরাল নেটওয়ার্ক সিস্টেমে দৃশ্যমান পরিবর্তন আনতে পারে। এর ফলে মস্তিষ্কের সম্পর্কিত অঞ্চলগুলো কার্যকারিতা ও গঠনের দিক থেকে আরও সুসংগঠিত হয়ে ওঠে। সহজ কথায়, দীর্ঘ সময় ধরে বারবার শিল্পকলার সংস্পর্শে থাকলে মস্তিষ্ক এমনভাবে অভিযোজিত হয় যাতে সেই কাজগুলো করা সহজতর হয়ে যায়।

কিছু গবেষক ও শিক্ষাবিদ মনে করেন যে, বিবর্তনের ইতিহাস জুড়ে শিল্পকলার সাথে মানুষের সম্পৃক্ততা মানব মস্তিষ্ককে উল্লেখযোগ্যভাবে পরিবর্তিত করেছে। আচরণগত স্নায়ুবিজ্ঞানের অ্যাডজাঙ্কট প্রফেসর এবং ভিএজিএর অবদানকারী ডি.ডব্লিউ জাইডেল লিখেছেন, "বিবর্তনীয় তত্ত্ব শিল্পকলার প্রতীকী প্রকৃতির সাথে হোমো স্যাপিয়েন্সের মস্তিষ্কের গুরুত্বপূর্ণ পরিবর্তনের যোগসূত্র স্থাপন করে, যা ভাষার বিকাশ এবং শ্রেণিবদ্ধ সামাজিক গোষ্ঠীবদ্ধতাকে সমর্থন করে।"

### মিউজিক থেরাপি
প্রমাণ পাওয়া গেছে যে সঙ্গীত-সমর্থিত থেরাপিতে অংশ নিলে মস্তিষ্কের আঘাত থেকে সেরে ওঠা রোগীদের নিউরোপ্লাস্টিসিটির উন্নতি ঘটে। স্ট্রোক পুনর্বাসনের ক্ষেত্রে মিউজিক থেরাপি ব্যবহার করা যেতে পারে। এক মাসের একটি গবেষণায় দেখা গেছে, যেসব স্ট্রোক রোগী মিউজিক থেরাপিতে অংশ নিয়েছেন, তাদের আক্রান্ত হাতের মোটর নিয়ন্ত্রণ বা সঞ্চালন ক্ষমতা উল্লেখযোগ্যভাবে বৃদ্ধি পেয়েছে। আরেকটি গবেষণায় দেখা গেছে, যেসব প্রাপ্তবয়স্ক ব্যক্তি ব্রেইন অ্যাট্রোফি (মস্তিষ্কের সংকোচন) এবং জ্ঞানীয় হ্রাসের শিকার হচ্ছেন, তারা যদি বাদ্যযন্ত্র (যেমন পিয়ানো) বাজান বা সঙ্গীত শোনেন, তবে তাদের মস্তিষ্কের কডেট নিউক্লিয়াস, রোল্যান্ডিক অপারকুলাম এবং সেরিবেলামের মতো অঞ্চলগুলোতে গ্রে ম্যাটারের আয়তন বৃদ্ধি পায়।

এছাড়াও প্রমাণ রয়েছে যে, অরবিটফ্রন্টাল কর্টেক্স (ওএফসি) এর ক্ষতি এবং হালকা আঘাতজনিত মস্তিষ্কের ক্ষতি থেকে সেরে ওঠা রোগীদের ক্ষেত্রে মিউজিক থেরাপি তাদের জ্ঞানীয় কর্মক্ষমতা, সুস্থতা এবং সামাজিক আচরণের উন্নতি ঘটাতে পারে। থেরাপি পরবর্তী নিউরোইমেজিং এ দেখা গেছে, ওএফসি নেটওয়ার্কগুলোতে কার্যকরী পরিবর্তন এসেছে এবং এফএমআরআই বিশ্লেষণেও উন্নতির প্রমাণ মিলেছে।

ক্লিনিক্যাল পুনর্বাসনের বাইরেও, দীর্ঘমেয়াদী প্রশিক্ষণ এবং নিয়মিত সংস্পর্শের মাধ্যমে সুস্থ মানুষের মধ্যেও সঙ্গীত নিউরোপ্লাস্টিক পরিবর্তন ঘটাতে পারে। সঙ্গীতজ্ঞ এবং অ-সঙ্গীতজ্ঞদের তুলনা করে দেখা গেছে যে, সঙ্গীত চর্চার সাথে মস্তিষ্কের গঠন ও কার্যকারিতার পার্থক্য রয়েছে, বিশেষ করে যারা অল্প বয়সে প্রশিক্ষণ শুরু করেছেন। সঙ্গীতজ্ঞদের মোটর, শ্রবণ এবং সেরিবেলার অঞ্চলগুলোতে গ্রে এবং হোয়াইট ম্যাটারের আয়তন বেশি থাকে, যা তাদের সূক্ষ্ম মোটর নিয়ন্ত্রণ, শ্রবণ প্রক্রিয়াকরণ এবং টাইমিং বা সময়ের জ্ঞান উন্নত করে। কর্টিকাল রিম্যাপিংয়ের প্রমাণও পাওয়া গেছে, যেমন, বাদ্যযন্ত্র বাজানোর সময় যে আঙুলগুলো বেশি ব্যবহৃত হয়, কর্টেক্সে সেগুলোর প্রতিনিধিত্বকারী অঞ্চলগুলো প্রসারিত হয়।

সঙ্গীত প্রশিক্ষণ শ্রবণতন্ত্রকে ব্যাপকভাবে প্রভাবিত করে। পিচ, ছন্দ এবং সুর প্রক্রিয়াকরণের সাথে জড়িত প্রাথমিক ও মাধ্যমিক অডিটরি কর্টেক্সে সঙ্গীতজ্ঞদের সক্রিয়তা এবং কাঠামোগত পার্থক্য দেখা যায়। কার্যকরী পরিবর্তনগুলো শুধু কর্টিকাল স্তরেই নয়, সাবকর্টিক্যাল কাঠামোতেও (যেমন ব্রেইনস্টেম) লক্ষ্য করা যায়, যেখানে সঙ্গীতজ্ঞরা শব্দের প্রতি দ্রুত এবং শক্তিশালী স্নায়বিক প্রতিক্রিয়া প্রদর্শন করেন। জীবনকাল জুড়ে নিয়মিত সঙ্গীত চর্চা মস্তিষ্কের বয়সজনিত অবক্ষয় রোধ এবং জ্ঞানীয় দুর্বলতার ঝুঁকি কমাতে পারে; যা নির্দেশ করে যে সঙ্গীত-সম্পর্কিত নিউরোপ্লাস্টিসিটি দীর্ঘমেয়াদী মস্তিষ্কের স্বাস্থ্যের জন্য উপকারী।

### ফিটনেস এবং ব্যায়াম

অ্যারোবিক ব্যায়াম বা শরীরচর্চা নিউরোট্রফিক ফ্যাক্টর (যৌগ যা নিউরনের বৃদ্ধি বা বেঁচে থাকাকে উৎসাহিত করে) উৎপাদনের হার বৃদ্ধি করে। এর মধ্যে রয়েছে ব্রেইন-ডিরাইভড নিউরোট্রফিক ফ্যাক্টর (বিডিএনএফ), ইনসুলিন-লাইক গ্রোথ ফ্যাক্টর ১ (আইজিএফ-১) এবং ভাস্কুলার এন্ডোথেলিয়াল গ্রোথ ফ্যাক্টর (ভিইজিএফ)। ব্যায়াম-প্ররোচিত হিপোক্যাম্পাসের প্রভাবগুলো স্পেশিয়াল মেমোরি বা স্থানিক স্মৃতির উন্নতির সাথে সম্পর্কিত।

কয়েক মাস ধরে নিয়মিত অ্যারোবিক ব্যায়াম এক্সিকিউটিভ ফাংশন (আচরণের 'জ্ঞানীয় নিয়ন্ত্রণে') লক্ষণীয় উন্নতি ঘটায় এবং মস্তিষ্কের একাধিক অঞ্চলে গ্রে ম্যাটারের পরিমাণ বৃদ্ধি করে; বিশেষ করে সেই অঞ্চলগুলোতে যা জ্ঞানীয় নিয়ন্ত্রণের জন্য দায়ী। অ্যারোবিক ব্যায়ামের প্রতিক্রিয়ায় মস্তিষ্কের যেসব কাঠামোতে গ্রে ম্যাটারের আয়তন সবচেয়ে বেশি বৃদ্ধি পায়, সেগুলো হলো প্রিফ্রন্টাল কর্টেক্স এবং হিপোক্যাম্পাস। এছাড়া অ্যান্টিরিয়র সিঙ্গুলেট কর্টেক্স, প্যারাইটাল কর্টেক্স, সেরিবেলাম, কডেট নিউক্লিয়াস এবং নিউক্লিয়াস অ্যাকম্বেন্সেও মাঝারি মাত্রার উন্নতি দেখা যায়। উচ্চতর শারীরিক ফিটনেস স্কোর (ভিও২ ম্যাক্স দ্বারা পরিমাপকৃত) উন্নত এক্সিকিউটিভ ফাংশন, দ্রুত প্রক্রিয়াকরণের গতি এবং হিপোক্যাম্পাস, কডেট নিউক্লিয়াস ও নিউক্লিয়াস অ্যাকম্বেন্সের বৃহত্তর আয়তনের সাথে যুক্ত।
### বধিরতা এবং শ্রবণশক্তি হ্রাস

শ্রবণশক্তি হ্রাসের ফলে, বধির এবং/অথবা কানে কম শোনা ব্যক্তিদের মস্তিষ্কের অডিটরি কর্টেক্স (শ্রবণ সংবেদী অঞ্চল) এবং অন্যান্য সহযোগী অঞ্চলগুলোতে ক্ষতিপূরণমূলক স্নায়বিক নমনীয়তা বা কমপেনসেটরি প্লাস্টিসিটি দেখা দেয়। সাধারণত শ্রবণক্ষমতাসম্পন্ন মানুষের মস্তিষ্কে অডিটরি কর্টেক্স শ্রবণ সংক্রান্ত তথ্য প্রক্রিয়াজাত করে, কিন্তু বধিরদের ক্ষেত্রে এই অঞ্চলটি অন্যান্য কাজ, বিশেষ করে দর্শন এবং সোমাটোসেনসেশন (স্পর্শ ও দৈহিক অনুভূতি) প্রক্রিয়াকরণের জন্য পুনর্বিন্যস্ত হয়।

শ্রবণক্ষমতাসম্পন্ন ব্যক্তিদের তুলনায় বধির ব্যক্তিদের পারিপার্শ্বিক বা প্রান্তীয় দৃষ্টির মনোযোগ বেশি উন্নত হয়, এবং দৃশ্যমান কাজগুলোর ক্ষেত্রে তাদের গতির পরিবর্তন শনাক্ত করার ক্ষমতা বেশি থাকে, তবে রঙের পরিবর্তন শনাক্তকরণে এমন কোনো পার্থক্য দেখা যায় না। এছাড়াও তাদের ভিজ্যুয়াল সার্চ বা দৃশ্যমান বস্তু খোঁজার ক্ষমতা অধিক কার্যকর হয়, এবং দৃশ্যমান লক্ষ্যের প্রতি তাদের প্রতিক্রিয়ার সময় অনেক দ্রুত হয়। বধির ব্যক্তিদের মধ্যে দৃশ্য প্রক্রিয়াকরণের এই পরিবর্তনের সাথে মস্তিষ্কের অন্যান্য অঞ্চল, যেমন প্রাথমিক অডিটরি কর্টেক্স, পোস্টেরিয়র প্যারাইটাল অ্যাসোসিয়েশন কর্টেক্স (পিপিএসি) এবং অ্যান্টেরিয়র সিঙ্গুলেট কর্টেক্স (এসিসি) এর কার্যকারিতার পুনর্বিন্যাস জড়িত বলে প্রায়শই দেখা যায়। ব্যাভেলিয়ার এবং তার সহযোগীদের (২০০৬) একটি পর্যালোচনায় বধির এবং শ্রবণক্ষমতাসম্পন্ন ব্যক্তিদের দৃশ্যমান ক্ষমতার তুলনামূলক আলোচনার বিভিন্ন দিক সংক্ষেপে তুলে ধরা হয়েছে।

জন্মগতভাবে বধির ব্যক্তিদের মস্তিষ্কে শ্রবণ প্রক্রিয়াকরণের সাথে যুক্ত এলাকাগুলো সোমাটোসেনসরি বা স্পর্শজনিত তথ্য প্রক্রিয়াকরণের জন্য পুনর্ব্যবহৃত হয়। কম্পনের মাত্রার পরিবর্তন শনাক্ত করার ক্ষেত্রে তাদের সংবেদনশীলতা শ্রবণক্ষমতাসম্পন্নদের চেয়ে বেশি হয় এবং স্পর্শজনিত উদ্দীপনায় তাদের অডিটরি কর্টেক্সে উচ্চতর ও বিস্তৃত সক্রিয়তা দেখা যায়। তবে, স্পর্শজনিত উদ্দীপনার ক্ষেত্রে বধির প্রাপ্তবয়স্কদের প্রতিক্রিয়ার গতি বাড়ার কোনো প্রমাণ পাওয়া যায়নি।

#### কক্লিয়ার ইমপ্লান্ট
সংবেদী কার্যকারিতার বিকাশে নিউরোপ্লাস্টিসিটি বা স্নায়বিক নমনীয়তা গুরুত্বপূর্ণ ভূমিকা পালন করে। জন্মের সময় মস্তিষ্ক অপরিণত থাকে এবং জন্মের পরে সংবেদী ইনপুট বা উদ্দীপনা পাওয়ার সাথে সাথে এটি খাপ খাইয়ে নেয়। শ্রবণতন্ত্রের ক্ষেত্রে, জন্মগত শ্রবণশক্তি হ্রাস একটি মোটামুটি সাধারণ অবস্থা যা প্রতি ১০০০ নবজাতকের মধ্যে ১ জনকে প্রভাবিত করে। এটি শ্রবণশক্তির বিকাশকে বাধাগ্রস্ত করে। শ্রবণতন্ত্রকে সক্রিয় করতে কক্লিয়ার ইমপ্লান্ট বা সংবেদী প্রোস্থেসিস স্থাপন করলে এই ঘাটতি রোধ করা সম্ভব হয় এবং এটি শ্রবণতন্ত্রের কার্যকারিতামূলক পরিপক্বতা ত্বরান্বিত করে। যেহেতু প্লাস্টিসিটি বা নমনীয়তার জন্য একটি নির্দিষ্ট সংবেদনশীল সময়কাল রয়েছে, তাই এই ধরনের হস্তক্ষেপের জন্যও জীবনের প্রথম ২-৪ বছর অত্যন্ত গুরুত্বপূর্ণ। ফলে, ভাষা শেখার আগে থেকেই যারা বধির, তাদের ক্ষেত্রে শৈশবে দ্রুত কক্লিয়ার ইমপ্লান্ট স্থাপনের মাধ্যমে মাতৃভাষা শেখা এবং শ্রবণভিত্তিক যোগাযোগ দক্ষতা অর্জন করা সম্ভব হয়।

### অন্ধত্ব
দৃষ্টিশক্তি হ্রাসের কারণে, অন্ধ ব্যক্তিদের ভিজুয়াল কর্টেক্স বা দর্শন সংবেদী অঞ্চলে আন্তঃ-সংবেদী নমনীয়তা ঘটতে পারে, যার ফলে অন্যান্য ইন্দ্রিয়ের ক্ষমতা বৃদ্ধি পায়। আবার এর বিপরীতটিও ঘটতে পারে, যেখানে চাক্ষুষ উদ্দীপনার অভাবে অন্যান্য সংবেদী তন্ত্রের বিকাশ দুর্বল হয়ে পড়ে। একটি গবেষণায় দেখা গেছে যে, শব্দ এবং নড়াচড়া শনাক্তকরণ কাজের সময় অন্ধ ব্যক্তিদের ডান দিকের পোস্টেরিয়র মিডেল টেম্পোরাল জাইরাস এবং সুপিরিয়র অক্সিপিটাল জাইরাস দৃষ্টিশক্তি সম্পন্ন ব্যক্তিদের তুলনায় বেশি সক্রিয় হয়। বেশ কিছু গবেষণা দ্বিতীয় ধারণাটিকে সমর্থন করে এবং দেখা গেছে যে শ্রবণের মাধ্যমে দূরত্ব মূল্যায়ন, প্রোপিওসেপ্টিভ বা দেহাবস্থান সংক্রান্ত অনুকরণ, চাক্ষুষ দ্বিখণ্ডন এবং ন্যূনতম শ্রবণযোগ্য কোণ বিচারের ক্ষেত্রে অন্ধ ব্যক্তিদের ক্ষমতা কিছুটা দুর্বল হয়।

#### মানব একোলোকেশন

মানব একোলোকেশন হলো মানুষের এমন একটি অর্জিত দক্ষতা যার মাধ্যমে তারা প্রতিধ্বনি শুনে পরিবেশ সম্পর্কে ধারণা লাভ করতে পারে। কিছু অন্ধ ব্যক্তি তাদের পরিবেশে চলাফেরা করতে এবং পারিপার্শ্বিক অবস্থার বিস্তারিত বুঝতে এই দক্ষতা ব্যবহার করেন। ২০১০ এবং ২০১১ সালের গবেষণায় ফাংশনাল ম্যাগনেটিক রেজোন্যান্স ইমেজিং (এফএমআরআই) কৌশল ব্যবহার করে দেখা গেছে যে, একোলোকেশন বা প্রতিধ্বনির মাধ্যমে অবস্থান নির্ণয়ের নতুন দক্ষতার জন্য মস্তিষ্কের দৃষ্টি প্রক্রিয়াকরণের সাথে যুক্ত অংশগুলো অভিযোজিত হয়েছে। অন্ধ রোগীদের ওপর করা গবেষণায় দেখা গেছে যে, এই রোগীরা যে 'ক্লিক-ইকো' বা প্রতিধ্বনি শোনেন, তা মস্তিষ্কের শ্রবণ অঞ্চলের পরিবর্তে দর্শন অঞ্চলে প্রক্রিয়াজাত হয়।

### অ্যাটেনশন ডেফিসিট হাইপারঅ্যাক্টিভিটি ডিসঅর্ডার (এডিএইচডি)
 এডিএইচডি তে আক্রান্ত ব্যক্তিদের ওপর করা এমআরআই  এবং ইলেকট্রোএনসেফালোগ্রাফি (ইইজি) গবেষণার পর্যালোচনা থেকে জানা যায় যে, অ্যাম্ফিটামিন বা মিথাইলফেনিডেটের মতো উদ্দীপক বা স্টিমুলেন্ট দিয়ে দীর্ঘমেয়াদী চিকিৎসা এডিএইচডি আক্রান্তদের মস্তিষ্কের গঠন ও কার্যাবলীর অস্বাভাবিকতা কমায়। এই চিকিৎসা মস্তিষ্কের বিভিন্ন অংশের কার্যকারিতা উন্নত করে, যেমন বেসাল গ্যাংলিয়ার ডান কডেট নিউক্লিয়াস, বাম ভেন্ট্রোল্যাটারাল প্রিফ্রন্টাল কর্টেক্স (ভিএলপিএফসি) এবং সুপিরিয়র টেম্পোরাল জাইরাস।

ওষুধের পাশাপাশি, নিউরোপ্লাস্টিসিটিকে কাজে লাগিয়ে এডিএইচডির লক্ষণগুলো নিয়ন্ত্রণের জন্য ওষুধবিহীন বিভিন্ন পদ্ধতির প্রস্তাব করা হয়েছে। জ্ঞানীয় প্রশিক্ষণ বা কগনিটিভ ট্রেনিং এবং অন্যান্য আচরণগত থেরাপির লক্ষ্য হলো কার্যনির্বাহী বা এক্সিকিউটিভ ফাংশনের সাথে যুক্ত স্নায়বিক সার্কিটগুলোতে কাঠামোগত ও কার্যকারিতামূলক পরিবর্তন ঘটিয়ে মনোযোগ, আত্মনিয়ন্ত্রণ এবং আবেগ নিয়ন্ত্রণ উন্নত করা। কম্পিউটারাইজড কগনিটিভ ট্রেনিং প্রোগ্রামগুলো এডিএইচডি আক্রান্ত ব্যক্তিদের অনুন্নত স্নায়বিক নেটওয়ার্কগুলোকে লক্ষ্য করে তৈরি করা হয়েছে, যা নির্দিষ্ট মস্তিষ্কের অঞ্চলে বারবার উদ্দীপনার মাধ্যমে মনোযোগ এবং ওয়ার্কিং মেমোরি বা কার্যকরী স্মৃতিশক্তির উন্নতি ঘটায়। এই হস্তক্ষেপগুলো দীর্ঘমেয়াদী স্নায়বিক পরিবর্তন বা নিউরোপ্লাস্টিক পরিবর্তন ঘটাতে পারে, যা উদ্দীপক ওষুধের প্রভাবের অনুরূপ। এটি ইঙ্গিত দেয় যে নিউরোপ্লাস্টিসিটি-ভিত্তিক থেরাপিগুলো ওষুধের পরিপূরক হতে পারে অথবা কিছু ক্ষেত্রে ওষুধের ওপর নির্ভরতা কমাতে সাহায্য করতে পারে।

### প্রারম্ভিক শিশু বিকাশে
শৈশবে স্বাভাবিক মানব বিকাশের অংশ হিসেবে নিউরোপ্লাস্টিসিটি বা স্নায়বিক নমনীয়তা সবচেয়ে বেশি সক্রিয় থাকে। শিশুদের ঝুঁকি এবং প্রতিকূলতা কাটিয়ে ওঠার ক্ষমতার  ক্ষেত্রে এটি একটি বিশেষ গুরুত্বপূর্ণ প্রক্রিয়া হিসেবে বিবেচিত হয়। মানসিক আঘাত বা ট্রমাকে একটি বড় ঝুঁকি হিসেবে বিবেচনা করা হয় কারণ এটি মস্তিষ্কের অনেক অংশকে নেতিবাচকভাবে প্রভাবিত করে এবং ক্রমাগত সক্রিয় থাকার ফলে সিম্প্যাথেটিক নার্ভাস সিস্টেমের ওপর চাপ সৃষ্টি করে। ট্রমা মস্তিষ্কের সংযোগগুলো এমনভাবে পরিবর্তন করে দেয় যে, ট্রমার শিকার শিশুরা অতিরিক্ত সতর্ক বা অতিমাত্রায় উত্তেজিত হয়ে থাকতে পারে। তবে, নিউরোপ্লাস্টিসিটির ক্রিয়াকলাপের মাধ্যমে শিশুর মস্তিষ্ক এই বিরূপ প্রভাবগুলো কাটিয়ে উঠতে সক্ষম।

শিশুদের মধ্যে নিউরোপ্লাস্টিসিটি চারটি ভিন্ন শ্রেণিতে দেখা যায়, যা স্নায়বিক কার্যকলাপের বিস্তৃত পরিসরকে অন্তর্ভুক্ত করে। এই চারটি প্রকার হলো: 
*অক্ষম , 
*অত্যধিক , 
*অভিযোজিত, এবং 
*নমনীয়তা ।

মানব বিকাশে নিউরোপ্লাস্টিসিটির অনেক উদাহরণ রয়েছে। উদাহরণস্বরূপ, জাস্টিন কার এবং স্টিফেন নেলসন নিউরোপ্লাস্টিসিটির ওপর সঙ্গীত প্রশিক্ষণের প্রভাব নিয়ে গবেষণা করেছেন এবং দেখেছেন যে সঙ্গীত প্রশিক্ষণ অভিজ্ঞতা-নির্ভর কাঠামোগত নমনীয়তায় অবদান রাখতে পারে। এটি তখনই ঘটে যখন কোনো ব্যক্তির অনন্য অভিজ্ঞতার ভিত্তিতে মস্তিষ্কে পরিবর্তন আসে। এর উদাহরণ হলো একাধিক ভাষা শেখা, কোনো খেলাধুলা করা, নাট্যচর্চা করা ইত্যাদি। ২০০৯ সালে হাইডের করা একটি গবেষণায় দেখা গেছে যে, মাত্র ১৫ মাসের সঙ্গীত প্রশিক্ষণের ফলেই শিশুদের মস্তিষ্কে পরিবর্তন লক্ষ্য করা যায়। কার এবং নেলসন মত দেন যে, শিশুদের মস্তিষ্কে এই মাত্রার নমনীয়তা "বিকাশজনিত ব্যাধি এবং স্নায়বিক রোগে আক্রান্ত শিশুদের জন্য এক ধরনের হস্তক্ষেপ বা চিকিৎসার পথ সুগম করতে পারে।"

### প্রাণীদের ক্ষেত্রে
 একটি প্রাণীর জীবদ্দশায়, প্রজাতিভেদে মস্তিষ্কের অঙ্গসংস্থান বা গঠনে বিভিন্ন পরিবর্তন দেখা যেতে পারে। এই পার্থক্যগুলোর অনেকগুলোই মস্তিষ্কে হরমোন নিঃসরণের কারণে ঘটে; অন্যগুলো বিবর্তনীয় প্রভাব বা বিকাশমূলক পর্যায়ের ফল। কিছু পরিবর্তন প্রজাতিগুলোর মধ্যে ঋতুভিত্তিক হয়, যা তাদের প্রতিক্রিয়া আচরণ তৈরি বা উন্নত করতে সাহায্য করে।

#### ঋতুভিত্তিক মস্তিষ্কের পরিবর্তন

ঋতুভিত্তিক অন্যান্য আচরণের সাথে খাপ খাওয়ানোর জন্য মস্তিষ্কের আচরণ এবং গঠনের পরিবর্তন প্রাণীদের মধ্যে তুলনামূলকভাবে সাধারণ। এই পরিবর্তনগুলো প্রজনন ঋতুতে মিলনের সম্ভাবনা বাড়াতে পারে। ঋতুভিত্তিক মস্তিষ্কের গঠন পরিবর্তনের উদাহরণ অনেক শ্রেণি ও প্রজাতির মধ্যে পাওয়া যায়।

পাখি বা পক্ষী শ্রেণির মধ্যে, ব্ল্যাক-ক্যাপড চিকডি  পাখিদের শরৎকালে হিপোক্যাম্পাসের আয়তন বৃদ্ধি পায় এবং হিপোক্যাম্পাসের সাথে স্নায়বিক সংযোগ শক্তিশালী হয়। হিপোক্যাম্পাসের এই কাঠামোগত পরিবর্তনগুলো স্থানিক স্মৃতির সাথে সম্পর্কিত এবং এটি কেবল পাখিদের মধ্যেই সীমাবদ্ধ নয়, বরং ইঁদুর জাতীয় প্রাণী এবং উভচর প্রাণীদের মধ্যেও দেখা যায়। গায়ক পাখিদের মস্তিষ্কে গানের নিয়ন্ত্রণের সাথে যুক্ত অনেক নিউক্লিয়াস প্রজনন ঋতুতে আকারে বড় হয়ে যায়। পাখিদের মধ্যে গানের ধরন, কম্পাঙ্ক এবং ভলিউম বা তীব্রতাকে প্রভাবিত করার জন্য মস্তিষ্কের গঠনের পরিবর্তন খুবই সাধারণ। দিনের বেলায় দীর্ঘ সময় আলোর সংস্পর্শে থাকা ইউরোপীয় স্টার্লিং পাখিদের মধ্যে গোনাডোট্রপিন-রিলিজ হরমোন (জিএনআরএইচ) ইমিউনোরিঅ্যাক্টিভিটি বা হরমোন গ্রহণের ক্ষমতা কমে যায়।

ক্যালিফোর্নিয়া সি হেয়ার নামক এক ধরণের শামুক জাতীয় প্রাণীর মস্তিষ্কে ইনহিবিটর বা নিরোধকের কার্যকারিতা বৃদ্ধির কারণে প্রজনন ঋতুর বাইরে ডিম পাড়ার হরমোনগুলোর দমন  আরও সফলভাবে হয়। মস্তিষ্কের অঞ্চলগুলোর এই দমনমূলক প্রকৃতির পরিবর্তন মানুষ এবং অন্যান্য স্তন্যপায়ী প্রাণীদের মধ্যেও পাওয়া যায়। উভচর প্রাণী বুফো জাপোনিকাসের অ্যামিগডালার একটি অংশ প্রজননের পরে যতটা বড় থাকে, প্রজননের আগে এবং শীতনিদ্রার সময় তার চেয়ে বড় থাকে।

অনেক স্তন্যপায়ী প্রাণীর মধ্যে ঋতুভিত্তিক মস্তিষ্কের পরিবর্তন ঘটে। সাধারণ ভেড়ার হাইপোথ্যালামাসের একটি অংশ প্রজনন ঋতুতে বছরের অন্যান্য সময়ের তুলনায় জিএনআরএইচ এর প্রতি বেশি সংবেদনশীল থাকে। মানুষের ক্ষেত্রে শরৎকালে "হাইপোথ্যালামিক সুপ্রাকায়াজম্যাটিক নিউক্লিয়াস এবং এর ভেতরের ভ্যাসোপ্রেসিন-ইমিউনোরিঅ্যাক্টিভ নিউরনগুলোর আকার" পরিবর্তিত হয়ে বড় হয়। বসন্তকালে এই উভয় অংশই আকারে ছোট হয়ে যায়।

#### আঘাতজনিত মস্তিষ্কের জখম সংক্রান্ত গবেষণা
বিজ্ঞানীদের একটি দল দেখতে পেয়েছেন যে, বানরের মোটর কর্টেক্সের একটি অংশে রক্ত প্রবাহে বাধা সৃষ্টি করে যদি একটি ছোট স্ট্রোক (ইনফার্কশন) তৈরি করা হয়, তবে ক্ষতিগ্রস্ত মস্তিষ্কের অংশের সংলগ্ন এলাকাগুলোতে উদ্দীপনা দিলে শরীরের যে অংশটি নড়াচড়া করার কথা, সেটি নড়ে ওঠে। একটি গবেষণায় নয়টি স্বাভাবিক বানরের ওপর ইন্ট্রাকর্টিক্যাল মাইক্রোস্টিমুলেশন (আইসিএমএস) ম্যাপিং কৌশল ব্যবহার করা হয়েছিল। এদের মধ্যে কয়েকটির ওপর ইস্কেমিক-ইনফার্কশন পদ্ধতি এবং অন্যদের ওপর আইসিএমএস পদ্ধতি প্রয়োগ করা হয়। যেসব বানরের ইস্কেমিক ইনফার্কশন হয়েছিল, খাদ্য সংগ্রহের সময় তাদের আঙুলের নমনীয়তা বজায় ছিল এবং কয়েক মাস পরে এই ঘাটতি অস্ত্রোপচারের পূর্বের অবস্থায় ফিরে আসে। দূরবর্তী অগ্রপদের প্রতিনিধিত্বের ক্ষেত্রে, "ইনফার্কশন-পরবর্তী ম্যাপিং প্রক্রিয়া থেকে দেখা গেছে যে ক্ষতিগ্রস্ত কর্টেক্সের সংলগ্ন অক্ষত অংশ জুড়ে নড়াচড়ার প্রতিনিধিত্ব পুনর্বিন্যস্ত হয়েছে।" ক্ষতিগ্রস্ত এবং অক্ষত এলাকার মধ্যে মিথস্ক্রিয়া বোঝা স্ট্রোক রোগীদের জন্য উন্নত চিকিৎসা পরিকল্পনা তৈরির ভিত্তি প্রদান করে। বর্তমান গবেষণায় স্ট্রোকের ফলে সেরিব্রাল কর্টেক্সের মোটর বা গতি নিয়ন্ত্রণকারী অঞ্চলে যে পরিবর্তনগুলো ঘটে তা পর্যবেক্ষণ করা হচ্ছে। এর মাধ্যমে মস্তিষ্কের পুনর্গঠন প্রক্রিয়ায় ঘটে যাওয়া ঘটনাগুলো নিশ্চিত করা যায়। ফিজিওথেরাপি, ফার্মাকোথেরাপি বা ওষুধের মাধ্যমে চিকিৎসা এবং ইলেকট্রিক্যাল-স্টিমুলেশন থেরাপির মতো চিকিৎসা পরিকল্পনাগুলো স্ট্রোক থেকে সেরে উঠতে সহায়তা করতে পারে কিনা, তা নিয়েও গবেষণা চলছে।

ভ্যান্ডারবিল্ট বিশ্ববিদ্যালয়ের অধ্যাপক জন কাস দেখাতে সক্ষম হয়েছেন যে "ম্যাকাক বানরের ঘাড়ের স্তরে দীর্ঘস্থায়ী একপাক্ষিক ডর্সাল-কলামের জখম কীভাবে সোমাটোসেনসরি এরিয়া ৩বি এবং থ্যালামাসের ভেন্ট্রোপোস্টেরিয়র (ভিপি) নিউক্লিয়াসকে প্রভাবিত করে।" প্রাপ্তবয়স্ক মস্তিষ্ক আঘাতের ফলে পরিবর্তিত হতে পারে, তবে পুনর্গঠনের ব্যাপ্তি আঘাতের ব্যাপ্তির ওপর নির্ভর করে। তার সাম্প্রতিক গবেষণা সোমাটোসেনসরি সিস্টেমের ওপর নিবদ্ধ, যা বিভিন্ন ইন্দ্রিয় ব্যবহার করে শরীর এবং এর নড়াচড়া সম্পর্কে ধারণা দেয়। সাধারণত, সোমাটোসেনসরি কর্টেক্সের ক্ষতি হলে শরীর সম্পর্কে ধারণা বা বডি পারসেপশন ক্ষতিগ্রস্ত হয়। কাসের গবেষণা প্রকল্পটি আঘাতের ফলে সৃষ্ট প্লাস্টিক পরিবর্তনের প্রতিক্রিয়ায় এই সিস্টেমগুলো (সোমাটোসেনসরি, কগনিটিভ, মোটর সিস্টেম) কীভাবে সাড়া দেয়, তার ওপর নিবদ্ধ।

নিউরোপ্লাস্টিসিটি নিয়ে একটি সাম্প্রতিক গবেষণায় এমোরি বিশ্ববিদ্যালয়ের ডাক্তার ও গবেষকদের একটি দল কাজ করেছে, যার নেতৃত্বে ছিলেন ডোনাল্ড স্টেইন এবং ডেভিড রাইট। ৪০ বছরের মধ্যে এটিই প্রথম চিকিৎসা যার আঘাতজনিত মস্তিষ্কের জখমের চিকিৎসায় উল্লেখযোগ্য ফলাফল রয়েছে এবং এর কোনো পার্শ্বপ্রতিক্রিয়া নেই, পাশাপাশি এটি প্রয়োগ করাও সস্তা। স্টেইন লক্ষ্য করেছিলেন যে মস্তিষ্কের জখম থেকে পুরুষ ইঁদুরের তুলনায় স্ত্রী ইঁদুররা ভালো সেরে ওঠে এবং ইস্ট্রাস চক্রের নির্দিষ্ট সময়ে স্ত্রী ইঁদুররা আরও ভালোভাবে সেরে ওঠে। এই পার্থক্যটি প্রোজেস্টেরনের বিভিন্ন মাত্রার কারণে হতে পারে; ইঁদুরের ক্ষেত্রে প্রোজেস্টেরনের মাত্রা বেশি থাকলে মস্তিষ্কের জখম থেকে দ্রুত সেরে ওঠা সম্ভব হয়। তবে, ক্লিনিকাল ট্রায়ালে দেখা গেছে যে মানুষের আঘাতজনিত মস্তিষ্কের জখমের ক্ষেত্রে প্রোজেস্টেরন কোনো উল্লেখযোগ্য সুবিধা দেয় না।

### বার্ধক্য
ট্রান্সক্রিপশনাল প্রোফাইলিংয়ের মাধ্যমে ২৬ থেকে ১০৬ বছর বয়সী ব্যক্তিদের সম্মুখ কর্টেক্স বা ফ্রন্টাল কর্টেক্স বিশ্লেষণ করে এমন এক সেট জিন বা বংশাণু শনাক্ত করা হয়েছে, যেগুলোর প্রকাশ ৪০ বছর বয়সের পর এবং বিশেষ করে ৭০ বছর বয়সের পর হ্রাস পায়। সিন্যাপটিক নমনীয়তা বা প্লাস্টিসিটিতে কেন্দ্রীয় ভূমিকা পালনকারী জিনগুলোই বয়সের কারণে সবচেয়ে বেশি প্রভাবিত হয় এবং সময়ের সাথে সাথে সেগুলোর প্রকাশ সাধারণত হ্রাস পায়। এছাড়াও, বয়সের সাথে সাথে জিন প্রমোটারগুলোতে কর্টিক্যাল ডিএনএ ক্ষতি, বিশেষ করে সম্ভবত অক্সিডেটিভ বা জারনজনিত ডিএনএ ক্ষতি উল্লেখযোগ্যভাবে বৃদ্ধি পায়।

রিঅ্যাক্টিভ অক্সিজেন স্পিসিস বা প্রতিক্রিয়াশীল অক্সিজেন প্রজাতি সিন্যাপটিক নমনীয়তা এবং স্মৃতিশক্তি ও জ্ঞানীয় কার্যকারিতা নিয়ন্ত্রণে গুরুত্বপূর্ণ ভূমিকা পালন করে বলে মনে হয়। তবে, বয়সের সাথে রিঅ্যাক্টিভ অক্সিজেন স্পিসিসের বৃদ্ধি এই কার্যকারিতাগুলোতে ব্যাঘাত ঘটাতে পারে।

### বহুভাষিকতা
মানুষের আচরণ এবং জ্ঞানীয় ক্ষমতার ওপর বহুভাষিকতার একটি ইতিবাচক প্রভাব রয়েছে। অসংখ্য গবেষণায় দেখা গেছে যে, যারা একাধিক ভাষা শেখেন, তাদের জ্ঞানীয় কার্যকারিতা এবং নমনীয়তা যারা কেবল একটি ভাষায় কথা বলেন তাদের চেয়ে উন্নত। দ্বিভাষী ব্যক্তিদের মনোযোগের স্থায়িত্ব দীর্ঘ হয়, তাদের সংগঠন ও বিশ্লেষণের দক্ষতা শক্তিশালী হয় এবং একভাষী ব্যক্তিদের তুলনায় তাদের 'থিওরি অফ মাইন্ড' বা অন্যের মানসিক অবস্থা বোঝার ক্ষমতা ভালো হয়। গবেষকরা দেখেছেন যে, বহুভাষিকতার কারণে উন্নত জ্ঞানীয় ক্ষমতার এই প্রভাবটি স্নায়বিক নমনীয়তা বা নিউরোপ্লাস্টিসিটির ফলেই ঘটে থাকে।

একটি উল্লেখযোগ্য গবেষণায়, স্নায়ুভাষাভেদবিদরা সুস্থ একভাষী এবং দ্বিভাষী ব্যক্তিদের মস্তিষ্কের কাঠামোগত নমনীয়তা দৃশ্যমান করতে ভক্সেল-ভিত্তিক মরফোমেট্রি (ভিবিএম) পদ্ধতি ব্যবহার করেছিলেন। তারা প্রথমে দুটি দলের মধ্যে গ্রে ম্যাটার (ধূসর পদার্থ) এবং হোয়াইট ম্যাটার (শ্বেত পদার্থ) এর ঘনত্বের পার্থক্য তদন্ত করেন এবং মস্তিষ্কের গঠন ও ভাষা শেখার বয়সের মধ্যে সম্পর্ক খুঁজে পান। ফলাফলে দেখা যায়, বহুভাষী ব্যক্তিদের ইনফেরিয়র প্যারাইটাল কর্টেক্সে গ্রে ম্যাটারের ঘনত্ব একভাষী ব্যক্তিদের তুলনায় উল্লেখযোগ্যভাবে বেশি।

গবেষকরা আরও দেখেছেন যে, একই অঞ্চলে দেরি করে ভাষা শেখা দ্বিভাষীদের তুলনায় যারা ছোটবেলায় ভাষা শিখেছেন, তাদের গ্রে ম্যাটারের ঘনত্ব বেশি। ইনফেরিয়র প্যারাইটাল কর্টেক্স হলো মস্তিষ্কের এমন একটি অঞ্চল যা ভাষা শিক্ষার সাথে গভীরভাবে সম্পর্কিত, যা এই গবেষণার ভিবিএম ফলাফলের সাথে সামঞ্জস্যপূর্ণ।

সাম্প্রতিক গবেষণায় আরও দেখা গেছে যে একাধিক ভাষা শেখা কেবল মস্তিষ্কের পুনর্গঠনই করে না, বরং মস্তিষ্কের নমনীয়তার ক্ষমতাও বাড়ায়। একটি সাম্প্রতিক গবেষণায় পাওয়া গেছে যে বহুভাষিকতা কেবল মস্তিষ্কের গ্রে ম্যাটারকেই নয়, বরং হোয়াইট ম্যাটারকেও প্রভাবিত করে। হোয়াইট ম্যাটার বা শ্বেত পদার্থ মায়েলিনেটেড অ্যাক্সন দ্বারা গঠিত, যা শেখা এবং যোগাযোগের সাথে ব্যাপকভাবে যুক্ত। একভাষী এবং দ্বিভাষী ব্যক্তিদের মধ্যে হোয়াইট ম্যাটারের তীব্রতা নির্ধারণ করতে স্নায়ুভাষাভেদবিদরা ডিফিউশন টেনসর ইমেজিং (ডিটিআই) স্ক্যানিং পদ্ধতি ব্যবহার করেছিলেন। যারা দৈনন্দিন জীবনে সক্রিয়ভাবে উভয় ভাষা ব্যবহার করেন, তাদের হোয়াইট ম্যাটার ট্র্যাক্টগুলোতে মায়েলিনেশন বেশি দেখা গেছে। একাধিক ভাষা সামলানোর চাহিদার কারণে মস্তিষ্কের ভেতরে আরও দক্ষ সংযোগের প্রয়োজন হয়, যার ফলে বহুভাষী ব্যক্তিদের হোয়াইট ম্যাটারের ঘনত্ব বেশি হয়।

মস্তিষ্কের এই পরিবর্তনগুলো জিনগত প্রবণতা নাকি পরিবেশগত চাহিদার ফল, তা নিয়ে এখনও বিতর্ক থাকলেও, অনেক প্রমাণই নির্দেশ করে যে শৈশবে বহুভাষী হওয়ার পরিবেশগত ও সামাজিক অভিজ্ঞতা মস্তিষ্কের কাঠামোগত এবং কার্যকারিতামূলক পুনর্গঠনকে প্রভাবিত করে।
### বিষণ্নতার অভিনব চিকিৎসা
ঐতিহাসিকভাবে, মানসিক রোগবিদ্যা এবং ওষুধ উন্নয়নে বিষণ্নতার মনোঅ্যামাইন ভারসাম্যহীনতা হাইপোথিসিস বা মতবাদ একটি প্রধান ভূমিকা পালন করেছে। তবে, যদিও প্রচলিত অ্যান্টিডিপ্রেসেন্ট বা বিষণ্নতারোধী ওষুধগুলো দ্রুত নরঅ্যাড্রেনালিন, সেরোটোনিন বা ডোপামিন বৃদ্ধি করে, তবুও ক্লিনিকাল বা রোগ নিরাময়ের ক্ষেত্রে এগুলোর প্রভাব দেখা দিতে উল্লেখযোগ্য দেরি হয় এবং প্রায়শই চিকিৎসার প্রতিক্রিয়া অপর্যাপ্ত হয়। স্নায়ুবিজ্ঞানীরা যখন গবেষণার এই পথ ধরে এগিয়েছেন, তখন একাধিক মাধ্যম থেকে প্রাপ্ত ক্লিনিকাল এবং প্রাক-ক্লিনিকাল ডেটা নিউরোপ্লাস্টিসিটির সাথে যুক্ত পথগুলোর দিকে ইঙ্গিত করতে শুরু করে। তারা সিন্যাপস বা স্নায়ুসন্ধির সংখ্যা এবং বিষণ্নতার লক্ষণগুলোর তীব্রতার মধ্যে একটি শক্তিশালী বিপরীত সম্পর্ক খুঁজে পান এবং আবিষ্কার করেন যে, নিউরোট্রান্সমিটারের ওপর প্রভাব ফেলার পাশাপাশি, প্রচলিত অ্যান্টিডিপ্রেসেন্টগুলো নিউরোপ্লাস্টিসিটি উন্নত করে, তবে তা কয়েক সপ্তাহ বা মাসব্যাপী দীর্ঘ সময়ের ব্যবধানে ঘটে।

দ্রুত কাজ করা অ্যান্টিডিপ্রেসেন্টের অনুসন্ধানে কেথামিন নামক একটি সুপরিচিত অ্যানেস্থেটিক বা চেতনানাশক এজেন্টের ক্ষেত্রে সাফল্য পাওয়া গেছে। দেখা গেছে, একটিমাত্র ইনফিউশন বা প্রয়োগের পরেই এর শক্তিশালী বিষণ্নতারোধী প্রভাব দেখা দেয়, কারণ এটি দ্রুত ডেনড্রাইটিক স্পাইন বা কাঁটার সংখ্যা বৃদ্ধি করতে এবং কার্যকারিতামূলক সংযোগের দিকগুলো পুনরুদ্ধার করতে সক্ষম। সেরোটোনার্জিক সাইকেডেলিকস, কোলিনার্জিক স্কোপোলামাইন এবং অন্যান্য অভিনব যৌগসহ বিভিন্ন শ্রেণীর যৌগের মাধ্যমে এমন আরও কিছু নিউরোপ্লাস্টিসিটি সহায়ক যৌগ শনাক্ত করা হয়েছে, যেগুলোর নিরাময়ক প্রভাব দ্রুত এবং দীর্ঘস্থায়ী। মনোঅ্যামাইন মডুলেশনের ওপর ভিত্তি করে তৈরি প্রচলিত অ্যান্টিডিপ্রেসেন্ট এবং নিউরোপ্লাস্টিসিটির মাধ্যমে নিরাময়ক প্রভাব অর্জনকারী এই নতুন শ্রেণীর দ্রুত কাজ করা অ্যান্টিডিপ্রেসেন্টগুলোর মধ্যে পার্থক্য করতে সাইকোপ্লাস্টোজেন শব্দটি প্রবর্তন করা হয়েছে।

### নিকোটিন
নিকোটিন নিকোটিনিক অ্যাসিটাইলকোলিন রিসেপ্টরের সাথে যুক্ত হয়ে মস্তিষ্ককে প্রভাবিত করে। এটি সেই একই রিসেপ্টর যার সাথে অ্যাসিটাইলকোলিন যুক্ত হয়, এবং এটি নিউরোপ্লাস্টিসিটির সাথে সম্পর্কিত। নিকোটিন ব্যবহার মস্তিষ্কে নিউরোপ্লাস্টিসিটির হার কমিয়ে দিতে পারে। কারণ এটি নিকোটিনিক-অ্যাসিটাইলকোলিন রিসেপ্টরগুলোকে ক্ষতিগ্রস্ত করে, যা নিউরোপ্লাস্টিসিটির জন্য প্রয়োজনীয় অ্যাসিটাইলকোলিন পুনঃগ্রহণের জন্য দরকারি।

## আরও দেখুন

*ক্রিয়াকলাপ-নির্ভর নমনীয়তা

*মস্তিষ্কের অনুশীলন

*পরিবেশগত সমৃদ্ধি (স্নায়বিক)

*স্নায়বিক অভিযোজন

*স্নায়বিক ব্যাকপ্রোপাগেশন

*নিউরোনাল স্প্রাউটিং

*দূষণের নিউরোপ্লাস্টিক প্রভাব

*সাইকোপ্লাস্টোজেন

*সাইকেডেলিক ওষুধ

*কাইনসিওলজি

*স্পাইক-টাইমিং-নির্ভর নমনীয়তা 

## তথ্যসূত্র

## আরও পড়ুন

* *Edelman, Gerald. Bright Air, Brilliant Fire: On the Matter of the Mind (Basic Books, 1992, Reprint edition 1993).  *Edelman and Jean-Pierre Changeux, editors, The Brain (Transaction Publishers, 2000).

* * * 
*

*

*

*

*

*

*

*

*

*

*  

**অন্যান্য পঠন
**
*

## বহিঃসংযোগ

 *নিউরো মিথস: মস্তিষ্ক-ভিত্তিক শিক্ষার সত্য ও কল্পকাহিনি পৃথকীকরণ, সারা বার্নার্ড রচিত। *নিউরোপ্লাস্টিসিটিএমডি

  

বিষয়শ্রেণী:নিউরোপ্লাস্টিসিটি 
বিষয়শ্রেণী:স্মৃতি 
বিষয়শ্রেণী:মস্তিষ্কের আঘাত 
বিষয়শ্রেণী:স্নায়ুবিজ্ঞান
বিষয়শ্রেণী:শারীরবৃত্তীয় মনোবিজ্ঞান
বিষয়শ্রেণী:স্নায়ুশারীরবিদ্যা
বিষয়শ্রেণী:শিখন
বিষয়শ্রেণী:মস্তিষ্ক